钦定古今图书集成/明伦汇编/宫闱典/第069卷 > 《礼记》 > 《文王世子》
## 钦定古今图书集成/明伦汇编/宫闱典/第069卷 > 《礼记》 > 《文王世子》

〈大全〉新安王氏曰：“此篇首言文王为世子之事，故以武王、成王为世子之事继之。成王幼，周公辅导有道，故以教世子之法继之。为世子者当贵亲，当尊老，故以待宗族养老之事继之。而终以《世子之记》，则言文王之所以事王季者，皆当以为法也。

文王之为世子，朝于王季日三，鸡初鸣而衣服，至于
寝门外，问内竖之御”者曰：“今日安否何如？”内竖曰：“安。”
文王乃喜。及日中又至，亦如之。及莫又至，亦如之。

〈陈注〉内竖，内庭之小臣。御是直日者，世子朝父母，惟朝夕二礼。今文王日三，圣人，过人之行也。

其有不安节，则内竖以告文王，文王色忧，行不能正
履。王季复膳，然后亦复初。食上，必在视寒暖之节。食
下，问所膳，命膳宰曰：“末有原。”应曰：“诺。”然后退。

〈陈注〉《不安节》，谓有疾不能循其起居饮食之常时也。食上，进膳于亲也。在，察也。《食下》，食毕而彻也。《问所膳》，问所食之多寡也。末犹勿也。原，再也，谓所食之馀不可再进也。

“武王帅而行之，不敢有加焉。”“文王有疾，武王不说，冠
带而养，文王一饭亦一饭，文王再饭亦再饭，旬有二
日乃间。”

〈大全〉庄氏曰：“天下之理，惟极其至，则不可以复加。文王之事亲，岂一毫之不至哉？武王而复求加焉，则非可传也，非可继也。”

文王谓武王曰：“女何梦矣？”武王对曰：“梦，帝与我九龄。”
文王曰：“汝以为何也？”武王曰：“西方有九国焉，君王其
终抚诸？”文王曰：“非也，古者谓年龄，齿亦龄也。我百尔
九十，吾与尔三焉。”文王九十七乃终，武王九十三而
终。

〈陈注〉“龄”字从“齿”，齿之异名也。故言“年龄”，又言“年齿”，其义一也。男八月生齿，八岁而龀齿，是人寿之数也。

成王幼，不能莅阼，周公相践阼而治，抗世子法于伯
禽，欲令成王之知父子君臣长幼之道也。成王有过，
则挞伯禽，所以示成王世子之道也。文王之为世子
也。

〈大全〉《石梁》王氏曰：“‘文王之为世子也’一句，衍文。”刘氏曰：“伯禽所行，即文王所行世子之道。文王所行，乃诸侯世子之礼，故曰文王之为世子也。”

凡学世子及学士，必时。春夏学《干戈》，秋冬学《羽籥》，皆
于东序。

〈陈注〉学，教也。士即《王制》所谓司徒论俊选而升于学之士也。干戈为武舞。故于阳气发动之时教之。示有事也。羽籥为文舞。故于阴气凝寂之时教之。示安静也。

小乐正学干，大胥赞之，籥师学戈，籥师丞赞之，胥鼓
南。

〈陈注〉四人，皆乐官之属。胥即大胥也，南南夷之乐也。《周礼旄人》教国子南夷乐之时，大胥击鼓以节其音曲，故云“胥鼓南”也。先王作乐，至矣盛矣，而犹以远方蛮夷之乐教人者，所以示舆图之无外，异域之咸宾，奏之宗庙之中，侈其盛也。

春诵夏弦，大师诏之瞽宗。秋学礼，执礼者诏之；冬读
书，典书者诏之。礼在《瞽宗》，《书》在上庠。凡祭与养老、乞
言、合语之礼，皆小乐正诏之于东序。

〈陈注〉祭是一事，养老、乞言是一事，合语是一事，其间各有威仪容节，皆须小乐正诏教之于东序之中。

大乐正学舞干戚，语说命、乞言，皆大乐正授数。《大司
成论》说在东序。

〈陈注〉《大乐正》教世子及士以舞干戚之容节及合语之说，与乞言之礼，此三者皆大乐正授之以篇章

之数。于是大司成之官于东序而论说“此受教者义理之浅深，才能之优劣也。”

凡侍坐于大司成者，远近间三席，可以问。终则负墙
列事，未尽不问。

〈陈注〉席广三尺三寸三分寸之一，三席所谓“函丈”也，相对远近如此，取其便于咨问。问终则却就后席，背负墙壁而坐，以避后来问事之人。其问事之时，尊者有教，而己犹未达，则必待其言尽，然后更问。若陈列未竟，则不敢先问，以参错尊者之言也。

凡学，春官释奠于其先师，秋冬亦如之。凡始立学者，
必释奠于先圣先师及行事，必以币。

〈陈注〉“先师”，谓前代明习此事之师也。立学事重，故释奠于先圣。先师，四时之教常事耳，故惟释奠于先师，而不及先圣也。

凡释奠者，必有合也，有国故则否。凡大合乐，必遂养
老。

〈陈注〉凡行释奠之礼，必有合乐之事。若国有凶丧之故，则虽释奠不合乐也。常事合乐，不行养老之礼。惟《大合乐》之时，人君视学必养老也。

凡语于郊者，必取贤敛才焉。或以德进，或以事举，或
以言扬。曲艺皆誓之，以待又语。三而一有焉，乃进其
等，以其序，谓之《郊人》。远之于成均，以及取爵于上尊
也。

〈陈注〉《语于郊》者，论辨学士才能于郊学之中也。誓，戒谨也。学士中或无德无事无言之可取而有此曲艺之人，欲投试考课者，皆却之，使退而谨习所能，以待后次再语之时乃考评之也。“三而一有”者，谓此曲艺之人举说三事，而一事有可善者，乃进其等，即于其同等之中拔而升进之也。然犹必使之于同辈中以所能高下为次序，使不混其优劣也。如此之人，但止目之曰“郊人”，非俊选之比也，以非士类，故疏远之。“上尊”，堂上之酒尊也。若天子饮酒于成均之学宫，此郊人虽贱，亦得取爵于堂上之尊，以相旅劝焉，所以荣之也。

“始立”学者，既兴，〈音衅〉器用币，然后释菜，不舞，不授器，
乃退，傧于东序，一献，无介语可也。“教世子。”

〈陈注〉“立学之初，未有礼乐之器。及其制作之成，涂衅既毕，即用币于先圣先师，以告此器之成。继又释菜，以告此器之将用也。凡祭祀用乐舞者，则授舞者以所执之器，如干戈羽籥之类。今此释菜礼轻，既不用舞，故不授舞器也。诸侯有功德者，亦得立异代之学。东序，夏制也，与虞庠相对。东序在东，虞庠在西，乃退傧于东序”者，谓释菜在虞庠之中，礼毕乃从虞庠而退，傧礼其宾于东序之中，其礼既杀，惟行一献，无介无语，于礼亦可也。此以上虽不专是教世子之事，然以教世子为主。石梁王氏曰：“三字亦衍文。”

凡三王教世子必以礼乐，乐所以修内也，礼所以修
外也，礼乐交错于中，发形于外，是故其成也怿，恭敬
而温文。

〈大全〉西山真氏曰：“三王之教世子必以礼乐者，礼所以起人之敬心，敬心生则慢心窒矣；乐所以感人之和心，和心生则戾心消矣。其熏陶德性，变化气质，莫妙于此者。然乐虽修内，由内以达外；礼虽修外，由外以入中。二者醺𬪩涵畅，相与无间，故其成也，但见其悦怿而已，恭敬温文而已，此皆教以礼乐之功也。”

立太傅少傅以养之，欲其知父子君臣之道也。太傅
审父子君臣之道以示之，少傅奉世子以观太傅之
德行而审喻之。太傅在前，少傅在后，入则有保，出则
有师，是以教喻而德成也。师也者，教之以事而喻诸
德者也；保也者，慎其身以辅翼之而归诸道者也。《记》
曰：“虞夏商周有师保，有疑丞，设四辅及三公，不必备”，
唯其人语使能也。

〈陈注〉师、保、疑丞，四辅也。一说前疑、后丞、左辅、右弼，为四辅。〈大全〉《朱子》曰：“师保疑丞，想止是有疑即问他之意。”

君子曰：“《德》，德成而教尊，教尊而官正，官正而国治”，君
之谓也。

〈陈注〉“君子曰德”，此德是指世子之德。世子之德有成，则教道尊严而无敢慢易者，故凡居官守者，皆以正自处，官正而国治，世子为君之谓也。〈大全〉方氏曰：“言君子有君国子民之德也。”

仲尼曰：“昔者周公摄政，践阼而治，抗世子法于伯禽，
所以善成王也。闻之曰：‘为人臣者，杀其身有益于君
则为之，况于其身以善其君乎’？”周公优为之。

〈陈注〉以世子之法教世子，直道也。今举世子法于伯禽而教成王，是迂曲其事也。

是故知为人子，然后可以为人父；知为人臣，然后可
以为人君；知事人，然后能使人。成王幼，不能莅阼，以
为世子，则无为也。是故抗世子法于伯禽，使之与成王居，欲令成王之知父子君臣长幼之义也。君之于
世子也，亲则父也，尊则君也。有父之亲，有君之尊，然
后兼天下而有之。是故，养世子不可不慎也。

〈陈注〉武王既崩，则成王无父，虽年幼未知君道，若以之为世子，则无为子之处矣，故云“以为世子则无为也。”君于世子，以亲言则是父，以尊言则是君，能尽君父之道以教其子，然后可以保有天下之大，不然，则他日为子者不克负荷矣，可不慎乎！

行一物而三善皆得者，唯世子而已，其齿于学之谓
也。故世子齿于学，国人观之曰：“将君我，而与我齿让，
何也？”曰：“有父在则礼然。”然而众知父子之道矣。其二
曰：“将君我，而与我齿让，何也？”曰：“有君在则礼然。”然而
众著于君臣之义也。其三曰：“将君我，而与我齿让，何
也？”曰：“长长也。”然而众知长幼之节矣。故父在斯为子，
君在斯谓之臣。居子与臣之节，所以尊君亲亲也，故
学之为父子焉，学之为君臣焉，学之为长幼焉。父子
君臣长幼之道得而国治。《语》曰：“乐正司业，父师司成，
一有元良，万国以贞。”世子之谓也。

〈陈注〉“一物”，一事也。与国人齿，让之，一事也。三善，谓众人知父子君臣长幼之道也。语，古语也。乐正主世子《诗》《书》之业，父师主于成就其德行，一有书作。一人谓世子也。世子有大善，则万邦皆正矣。

又

《世子之记》曰：朝夕至于大寝之门外，问于内竖曰：“今
日安否何如？”内竖曰：“今日安。”世子乃有喜色。其有不
安节，则内竖以告世子，世子色忧不满容，内竖言“复
初”，然后亦复初。

〈陈注〉《世子》之记，古者教世子之礼篇也。“不满容”，不能充其仪观之美也。此节约言之，以见文王、武王为世子之异于常人也。文王朝王季，日三，此朝夕而已；文王行不能正履此色忧而已。〈大全〉石梁王氏曰：“古世子之礼亡此，馀其记之。”一节，《小戴》以附篇末。

“朝夕之食上，世子必在视寒暖之节；食下，问所膳羞，
必知所进，以命膳宰，然后退。若内竖言疾，则世子亲
齐元而养。”

〈陈注〉羞，品味也。必知所进，必知亲所食也。“命膳宰”，即篇首“所命”之言也。“养疾者衣齐元之服”，即齐时所著元冠，缁布衣裳，则贵贱异制，谓之“元端服”也。〈大全〉方氏曰：“文、《武》之所为，圣人之行也。《世子》之记，则中人之行而已。圣人之制行不以己，岂一以文、《武》之道责于人哉？故录《世子》之记于篇末，使后人可跂而及也。所谓色忧不满容”者，盖喜之类为阳，忧之类为阴，阳饶而阴乏，故忧则容不满也。“齐元而养”，谓心致齐而身服元也。

膳宰之馔，必敬视之。疾之药，必亲尝之。尝馔善，则世
子亦能食；尝馔寡，世子亦不能饱。以至于复初，然后
亦复初。

〈陈注〉善，犹多也。不能饱，以视武王之亦一亦再，又异矣。此篇首言文王、武王为世子之事，故篇终举记之言以终之云。